Hangbè
<s>Hangbè (alternativno i Ahangbe ili Na Hangbe) je, prema dostupnim izvorima, bila vladarica ili regentica Dahomeja u kratkom periodu do dolaska Agaje na vlast 1718. godine, vjerojatno nakon iznenadne smrti svoga brata Akabe 1716. godine.</s><s>Sukladno toj priči, bila je jedina žena na dahomejskom prijestolju.</s>

<s>Hangbè je bila sestra blizanka vladara Akabe i kći prvog dahomejskog kralja, Houegbadje.</s><s>Njezin mlađi brat bio je Agaja.</s><s>Hangbè je, iako je bila žena, imala važnu ulogu na dahomejskom tronu kao Akabina sestra blizanka.</s><s>Usmena predaja uglavnom navodi da je Akaba preminuo tokom borbi u dolini rijeke Ouémé tokom 1716. godine (izvori navode da je poginuo u borbi ili umro od bolesti) te da je Hangbè u tom periodu preuzela tron, bilo kao regentica, bilo kao punopravna kraljica, mada, koliko je poznato, nikada nije okrunjena.</s><s>Predaja također navodi da je Hangbè nastavila vojne pohode svog brata u dolini rijeke Ouémé.</s>

<s>Tokom 1718. godine, došlo je do sukoba oko nasljeđivanja prijestolja.</s><s>Hangbè je preferirala da na tron dođe Akabin najstariji sin, Agbo Sassa, što je osporavao njezin mlađi brat Dosu, koji će uzeti vladarsko ime Agaja.</s><s>Prema jednoj teoriji, plemstvo je preferiralo Agaju jer im se nije sviđao dekadentni vladarski stil regentice Hangbè, a koji bi se nastavio dolaskom njezina sina na tron, dok se prema drugoj plemstvo bojalo cijepanja dinastije na dva ogranka, zbog čega su preferirali Dosua kao nasljednika.</s><s>Neovisno o teoriji, Dosu je 1718. godine preuzeo prijestolje kao kralj Agaja.</s>

<s>Historija ne pamti puno detalja o Hangbè jer su gotovo svi zapisi o njoj izbrisani, a ona se ne navodi ni na jednom službenom vladarskom popisu.</s>

<s>Reference</s>

<s>Literatura 
 Sylvia Serbin, « Tassin Hangbe, éphémère reine du Dahomey », in Reines d'Afrique et héroïnes de la diaspora noire, Sépia, Saint-Maur-des-Fossés, 2004, str. 50-56 
  Stanley B. Alpern, « On the Origins of the Amazons of Dahomey », in History in Africa, 1998, no.</s><s>25, str. 9–25
  Edna G. Brien, « The Authority of Princesses: The Succession Struggle between Hangbe and Agaja », in Wives of the leopard: gender, politics, and culture in the Kingdom of Dahomey, University of Virginia Press, Charlottesville, 1998, str. 51-56</s>

<s>Vladari Dahomeja</s>

